Dôvodová správa

A. Všeobecná časť

Návrh nariadenia vlády Slovenskej republiky, ktorým  sa ustanovuje hodnota objednávok tovarov a služieb a faktúr za tovary a služby, ktoré sa nezverejňujú. Návrh nariadenia je v súlade s Programovým vyhlásením vlády Slovenskej republiky.  
 
Predložený návrh nariadenia vlády Slovenskej republiky má určiť hodnotu objednávok tovarov a služieb a faktúr za tovary a služby, do ktorej sa tieto nezverejňujú. Navrhované znenie vyplýva z vyhodnotenia medzirezortného pripomienkového konania, na základe ktorého sa ustanovuje jednotná hodnota pre obce, mestá a nimi zriadené  rozpočtové organizácie a príspevkové organizácie, bez diferenciácie v závislosti od počtu obyvateľov, ako bolo navrhované v materiáli predloženom do medzirezortného pripomienkového konania. Táto jednotná hodnota je 1000 eur bez dane z pridanej hodnoty (§ 2). Ustanovenie § 2 nariadenia je výnimkou zo všeobecného pravidla o hodnote objednávok a faktúr (§ 1), do ktorej sa tieto nezverejňujú, ktoré je upravené v ustanovení § 1 nariadenia. Ide o personálnu výnimku z okruhu povinných osôb, ktoré sú vymedzené v ustanovení § 2 zákona č. 211/2000 o slobodnom prístupe k informáciám a o zmene a doplnení niektorých zákonov (zákon o slobode informácií). Výnimka sa vzťahuje na obce, mestá a nimi zriadené  rozpočtové organizácie a príspevkové organizácie. 
 
Všetky ostatné povinné osoby zverejňujú od hodnoty objednávok tovarov a služieb a faktúr za tovary a služby, vo výške navrhovanej v týchto trocha alternatívach: Alt. I:1000 eur / Alt. II: 3000 eur / Alt III: 5000 eur bez dane z pridanej hodnoty, a faktúra za tovary a služby, ak súhrnná hodnota týchto tovarov a služieb na jednej faktúre nepresahuje rovnako vyššie uvedený limit - Alt. I:1000 eur / Alt. II: 3000 eur / Alt III: 5000 eur bez dane z pridanej hodnoty.
 
Návrh nariadenia je v súlade s Ústavou Slovenskej republiky, zákonom č. 546/2010 Z. z. ktorým sa dopĺňa zákon č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony a s medzinárodnými zmluvami, ktorými je Slovenská republika viazaná.
 
Vzhľadom na to, že problematika návrhu právneho predpisu nie je upravená v práve Európskych spoločenstiev a Európskej únie, nebol predmetom vnútrokomunitárneho pripomienkového konania.
 
Nariadenie vlády nebude mať vplyv na rozpočet verejnej správy.
 
Návrh nariadenia vlády nebude mať vplyv na podnikateľské prostredie, sociálne prostredie, životné prostredie a na informatizáciu spoločnosti.